সে কারণেই বোধকরি, খালেদা জিয়ার পক্ষে একটুও দ্বিধা জাগে নি প্রকাশ্যে লিখিতভাবে যুক্তরাষ্ট্রের কাছে বাংলাদেশে হস্তক্ষেপ করার অনুরোধ জানাতে। ১৯৭১ সালে বাংলাদেশের স্বাধীনতা যুদ্ধে যুক্তরাষ্ট্রের ভূমিকা কী ছিল, তা কমবেশি সকলেরই জানা আছে। অথচ আমাদের কী না পড়তে হচ্ছে, খালেদা জিয়া তার এই নিবন্ধের প্রথম অনুচ্ছেদেই লিখেছেন যে, ‘১৯৭১ সালে যখন আমার এ দেশ স্বাধীনতা পায়, তখন যে দেশগুলো আমাদের স্বীকৃতি দিয়েছিল, যুক্তরাষ্ট্র সেগুলোর অন্যতম।’ আমরা যতদূর জানি, মার্কিন যুক্তরাষ্ট্র হলো বাংলাদেশকে স্বীকৃতিপ্রদানকারী ৪৮তম রাষ্ট্র-১৯৭২ সালের ৪ এপ্রিল, অর্থাৎ স্বাধীনতা পাওয়ারও তিন মাস পরে সেটি বাংলাদেশকে স্বীকৃতি দেয়। এমনকি বাংলাদেশের সঙ্গে কোনওরকম কূটনৈতিক সম্পর্ক নেই যে রাষ্ট্রটির সেই ইসরায়েলও যুক্তরাষ্ট্রের অনেক আগে এ দেশকে স্বীকৃতি দিয়েছিল। এ নিবন্ধে খালেদা জিয়া র‌্যাবের সমালোচনা করেছেন, কিন্তু লিখতে ভুলে গেছেন যে সেই র‌্যাব গঠিত হয়েছিল তাদের শাসনামলেই এবং তখন শুধু র‌্যাবের মাধ্যমেই নয়, অপারেশন ক্লিনহার্টের মাধ্যমেও বিচারবহির্ভূত হত্যাকাণ্ড ঘটানো হয়েছিল। খালেদা জিয়া লিখেছেন, গ্রামীণ ব্যাংক দারিদ্র বিমোচনে ভূমিকা রেখেছে, ড. ইউনূসকে অপসারণ করায় সমালোচনা করেছে মার্কিন কংগ্রেসের বাংলাদেশ ককাস; কিন্তু লেখেননি, গ্রামীণ ব্যাংকের অর্থ কীভাবে ও কোথায় সরানো হয়েছে মর্মে ড. ইউনূসের বিরুদ্ধে অভিযোগ উঠেছে। তিনি দেশের ভাগ্যবান ও ক্ষমতাবান মানুষদের একজন, নইলে এই অভিযোগ নিয়ে নিশ্চয়ই আরও তীব্র কথা হতো। সবচেয়ে উদ্বেগের কথা হলো খালেদা জিয়া বাংলাদেশের বাণিজ্য খাতে অগ্রাধিকারভিত্তিক সুযোগসুবিধাগুলো প্রত্যাহার করে নিতে এবং পশ্চিমা দেশগুলোতে বাংলাদেশিদের পরিভ্রমণের ক্ষেত্রে নিষেধাজ্ঞা আরোপ করতে যুক্তরাষ্ট্রের কাছে অনুরোধ করেছেন। যে খালেদা জিয়াকে সব সময় ভারতের সমালোচনা করতে দেখা যায়, এখন আমরা তাকেই কি না লিখতে দেখছি, ‘ভারত বিশ্বের সর্ব বৃহৎ গণতান্ত্রিক দেশ হিসেবে তার উত্থান অব্যাহত রেখেছে।’ অবশ্য এই মন্তব্যে বিস্মিত হওয়ার কিছু নেই, কেননা গত বছরের সেপ্টেম্বরেও খালেদা জিয়া ভারতের একটি নীতিনির্ধারণী পত্রিকা ‘স্ট্যাটেজিক অ্যানালেইসিস’-এও ‘বাংলাদেশ-ইন্ডিয়া রিলেশনস, চ্যালেঞ্জেস অ্যান্ড প্রসপেক্টস’ শীর্ষক একটি নিবন্ধ লিখেছিলেন-যেটিতে স্পষ্টভাবেই প্রকাশ পেয়েছিল তার পরিবর্তিত ভারতনীতির। এবার আরও একটি নিবন্ধ লিখে খালেদা জিয়া এক অর্থে বাংলাদেশে এ ‘বিশ্বকে নেতৃত্বদানকারী’ যুক্তরাষ্ট্রের সরাসরি হস্তক্ষেপের জন্যেই অনুরোধ করলেন। এ অভিমত-নিবন্ধ প্রকাশের মধ্যে দিয়ে ব্যক্তি খালেদা জিয়ার হয়তো তেমন কোনও ক্ষতিই হবে না, কিন্তু দল হিসেবে বিএনপির মরণকূপ খনন করা হলো।